Ski middelalderkirke

Ski middelalderkirke er en langkirke i Nordre Follo kommune, Nordre Follo prosti i Akershus fylke. Sentralt stedsnavnregister bestemte i 2010 at navnet «Ski middelalderkirke» (ikke «Ski kirke») skal brukes i offentlig bruk. Kirkestedet er øst i Ski sentrum ved den eldste bebyggelsen på stedet. Det er et gravfelt fra jernalderen nær kirken og stedet har spor etter gamle veier og gammel åkerdrift. Et kornmagasin sto ved kirken til 1874. Kirken ligger relativt fritt til på toppen av en morenerygg med Kirkeveien på nordsiden og gravlunden i skråningen på sørsiden. Kirken har romansk stil. Ved en stor ombygging i 1860 ble de opprinnelige åpningene i murveggene ødelagt. Portalene hadde rundbuer til 1860, og det var portal mot sør og vest i skipet, portal mot sør fra koret og ett vindu i kor og skip. I 1860 ble det satt opp nytt tårn og sakristiet ble tilføyd i 1934. Skipet er 15,5 meter langt og 10,2 meter bredt, koret er 7,6 x 6,8 meter. Koret er lavere og smalere enn skipet. Hjørnene er muret av kvader i granitt og kleber. Murene er 150 cm tykke og steinene er av gneis og granitt og 15 til 25 høye. Murene har alltid vært pusset og kalket. Takket var opprinnelig dekket spon som i 1630 ble erstattet av teglstein. Kirken har en relativt enkel form med blant annet rett avsluttet kor uten apsis. I koret er det avsats i muren 130 cm under murkronen og denne avsatsen ble trolig laget som anlegg for et tønnehvelv; ved restaureringen i 1935 ble det satt opp et tønnehvelv. Kirken hadde på 1600-1700-tallet trolig et våpenhus av utmurt bindingsverk. Våpenhuset ble revet i 1860 for å gi plass til tårnet.

Byggverket er fra ca. 1150 og er bygget i stein. Det var trolig en trekirke på stedet før steinkirken ble reist og steinkirken ble reist av bygdefolket på dugnad. Døpefonten er laget av ett stykke kleberstein og døpefonten antas å være like gammel som kirken og kan være eldre. Lensmann Brochmann donerte den store lysekronen i 1666. Under kirken er et gravkammer med syv kister hvor noen er årstall tidlig på 1700-tallet inngravert. Kråkstad kirke ble reist omtrent på samme tid som Ski middelalderkirke. Etter reformasjonen ble den anneks til Kråkestad kirke. Opprinnelig besto kirken av et skip og et kor, og den er senere utvidet. Klokkene er fra 1668 og 1871, mens døpefonten er fra den tiden kirken ble bygget. Kirken har 200 sitteplasser.

Tidligere Ås kirke (fra 1170) hadde omtrent samme form. Ved kirken er det et minnesmerke over falne fra Ski under andre verdenskrig.

For kirken fra 1988, se Ski nye kirke.

 Referanser 

 Eksterne lenker 


 Ski menighet


Kategori:Kirker i Nordre Follo kommune
Kategori:Kirker i Nordre Follo prosti
Kategori:Kulturminner i Nordre Follo
Kategori:Norske middelalderkirker i stein
Kategori:Religiøse bygninger fra 1100-tallet
Kategori:Langkirker i Borg bispedømme
Kategori:Fredete byggverk i Akershus
Kategori:Asbjørn Stein